**दक्षिण पूर्व रेलवे**

**राँची मंडल**

**प्रेस विज्ञप्ति दिनांक – 07/07/2023**

**विषय : रांची रेल मंडल, रेल उपभोक्ता सलाहकार समिति की बैठक सम्पन्न**।

 आज दिनांक 07/07/2023 को मंडल रेल प्रबन्धक सह अध्यक्ष मंडल रेल उपभोक्ता सलाहकार समिति श्री प्रदीप गुप्ता की अध्यक्षता में रांची रेल मंडल के सभागार में मंडल रेल उपभोक्ता सलाहकार समिति के माननीय सदस्यों के साथ सत्र 01/01/2022 से 31/12/2023 की तीसरी बैठक सम्पन्न हुई ।

 बैठक के प्रारम्भ में  में उपस्थित सभी लोगों ने मंडल रेल उपभोक्ता सलाहकार समिति की पूर्व सदस्या स्वर्गीय एम.टी.पी अग्रवाल के निधन पर शोक व्यक्त किया एवं 2 मिनट का मौन रख कर दिवंगत आत्मा को श्रद्धांजलि दी | इसके पश्चात वरिष्ठ मंडल वाणिज्य प्रबन्धक सह मुख्य जनसम्पर्क अधिकारी एवं समिति के सचिव श्री निशांत कुमार द्वारा सम्मानित सदस्यों का स्वागत एवं सभा का संचालन किया गया तथा पावर पॉइंट प्रेजेंटेशन के माध्यम से रांची रेल मंडल की उपलब्धियों, नवनिर्मित यात्री सुविधाओं, वर्तमान एवं भविष्य की परियोजनाओं को दर्शाया गया | जिनमे मुख्यतः रांची – पटना वंदे भारत ट्रेन का शुभारंभ, महाप्रबंधक, दक्षिण पूर्व रेलवे सुश्री अर्चना जोशी द्वारा हटिया – बंडामुंडा रेल दोहरिकरण कार्य का निरीक्षण, रांची रेलवे स्टेशन के नॉर्थ एंट्री पर यात्रियों के लिए एस्कलेटर की सुविधा, विभिन्न स्टेशनों पर ATVM की स्थापना तथा UTS App का प्रचार, यात्रियों के लिए विभिन्न गंतव्यों की ट्रेनों में अतिरिक्त कोच की सुविधा, स्पेशल ट्रेनों का परिचालन, अमृत भारत स्टेशन योजना के अंतर्गत मंडल के विभिन्न स्टेशनों को विकसित किया जा रहा एवं यात्री सुविधाओं में बढ़ोतरी आदि शामिल थे |

 माननीय सदस्यों द्वारा यात्री सुविधाओं में बढ़ोतरी के लिए अनेक सुझाव व मांग रखे गए जैसे रांची तथा हटिया स्टेशन से सिटी बसों का परिचालन, रांची से लखनऊ, ऋषिकेश आदि के लिए ट्रेन सेवा, रांची – चोपन एक्सप्रेस ट्रेन का प्रयागराज तक विस्तार, रांची – हावड़ा (वाया – पुरुलिया) वंदे भारत ट्रेन का परिचालन, रांची से नई दिल्ली जाने वाली ट्रेनों का टूंडला स्टेशन पर ठहराव, जगदलपुर – राउरकेला एक्सप्रेस ट्रेन का हटिया स्टेशन तक विस्तारिकरण, दिव्यांग यात्रियों एवं वरिष्ठ नागरिकों के लिए स्टेशन के प्रतीक्षालय में सीटों को चिन्हित करना, ट्रेनों के विलंब से चलने संबन्धित जानकारी, लोहरदगा स्टेशन पर विभिन्न यात्री सुविधाओं में बढ़ौतरी, ट्रेनों एवं बेड रोल की और बेहतर साफ सफाई एवं अन्य मांगे रखी गयी जिनपर विस्तृत विचार विमर्श किया गया।

 मंडल रेल प्रबन्धक ने कहा कि “ माननीय सदस्यों ने बहुत ही सकारात्मक सुझाव दिये हैं, ये  सुझाव हमारे लिए  बहुमूल्य हैं। रांची रेल मंडल यात्री सुविधाओं को और अधिक बेहतर बनाने और इसमें बढ़ोतरी की दिशा में हमेशा प्रयासरत है। इस सभा में जो सुझाव/ प्रस्ताव  आए हैं उनमें से जो मंडल स्तर के कार्य हैं, उनका निपटारा यहीं किया जाएगा एवं अन्य को उचित कार्रवाई के लिए मुख्यालय  प्रेषित किया जाएगा।“

 बैठक के अंत में माननीय सदस्यों द्वारा दक्षिण पूर्व रेलवे, क्षेत्रीय रेल उपभोक्ता सलाहकार समिति सदस्य के पद के लिए, पीठासीन अधिकारी के रूप में वरिष्ठ मंडल कार्मिक अधिकारी श्री माणिक शंकर के देख रेख में मतदान कर श्री परमेश्वर चौधरी का चुनाव दक्षिण पूर्व रेलवे, क्षेत्रीय रेल उपभोक्ता सलाहकार समिति के सदस्य के रूप में किया |

 बैठक के समापन पर वरिष्ठ मंडल वाणिज्य प्रबन्धक सह मुख्य जनसम्पर्क अधिकारी एवं समिति के सचिव श्री निशांत कुमार ने सभी सम्मानित सदस्यों एवं रेल अधिकारियों को धन्यवाद दिया।

 इस अवसर पर समिति  के सम्मानित सदस्यों में श्री नवजोत अलंग, श्री पी के दत्तानि, श्री परमेन्द्र कुमार सिंह, श्री अशोक कुमार सिन्हा, श्री केनेथ ड्वाज़, श्री संतोष कुमार, श्री महेंद्र कुमार जैन, श्री प्रेम कुमार कटारुका, श्री परमेश्वर चौधरी, श्री राहुल कुमार अवस्थी, श्री विनय कुमार जयसवाल, श्री रमाकांत महतो, श्री सुशील कुमार श्रीवास्तव, श्री मदन मोहन शर्मा, श्री पशुपति नाथ पारस एवं श्री सोमवित माजी उपस्थित थे |

 रेल प्रशासन की ओर से मुख्य चिकित्सा अधीक्षक डॉ एस के बेहेरा , वरिष्ठ मंडल यांत्रिक अभियंता श्री बलराम प्रसाद साहू, मंडल वित्त प्रबन्धक (समन्वय) श्री अश्विन एस, मंडल वाणिज्य प्रबंधक सह वरिष्ठ जनसंपर्क अधिकारी डॉ देवराज बनर्जी व अन्य अधिकारी उपस्थित थे।

....................................................................................................................................................